Анаграмы  
*Міхась Пазнякоў*

Словы

Злева, справа прачытаем,

Сэнс заўсёды маем.

**\* \* \***

Малочны прадукт,

Ядзім са смакам.

Слова перавернем —

Стане злакам.

*(Сыр — рыс)*

**\* \* \***

Адрэзак часу,

Найвядомы,

Наадварот

Як прачытаем,

Сабаку —

Сябра дому —

Адразу атрымаем.

*(Год — дог)*

**\* \* \***

Ёсць займеннік,

Ён гатоў

Прачытацца

3 двух бакоў.

Ды з другога боку ён

Назаве адно з імён.

То — імя дзяўчынкі,

Адгадайце за хвілінку.

*(Яна — Аня)*

**\* \* \***

Небяспека ў ім —

Усяму жывому.

А калі «працуе» ён —

Шмат навокал грому.

Прачытаць наадварот —

Стане ён прыборам,

Апускаецца за борт

У рацэ і ў моры:

Глыбіні вады замер

3 судна робіць ён цяпер.

*(Тол — лот)*

**\* \* \***

Я — любімы

Вамі ўсімі,

На трыбуны

Клічу вас.

А заб'юць

Мяне куміры —

Вы шчаслівыя якраз.

Пераставіць

Вам даволі

3 ног мяне

На галаву —

Ні ў хакеі,

Ні ў футболе

Я ўжо болей

Не жыву.

Як акінулі вы

Вокам —

Ярам стаўся я

Шырокім.

*(Гол — лог)*

**\* \* \***

Злева прачытаем

Гэтае мы слова

I канат згадаем

Драцяны сталёвы.

Прачытаем справа,

I канат

Катэгорыяй тавараў

Стане акурат.

*(Трос — сорт)*

**\* \* \***

Спераду чытаем —

Вал партовы маем.

Ён у мора выступае,

Караблі засцерагае.

Прачытаем ззаду —

Назавём прыладу.

Металічная, здаўна

Прымяняецца яна —

Раскалоць ці раздрабіць,

Штосьці цвёрдае разбіць.

*(Мол — лом)*

**\* \* \***

Як мяне вы

Ні чытаеце —

Двойчы з морам

Справу маеце.

Злева —

Судна я марское

I на ветразях плыву.

Справа —

Дзіва я жывое,

Маю клюшні, галаву.

*(Барк — краб)*

**\* \* \***

Прачытаем слова злева,

Стане ў свеце прыгажэй,

Бо паўстане каралева

Сквераў і аранжарэй.

Справа позіркам акінем —

Стане лёгкаю тканінай,

Негустым скразным вязаннем,

Ці разьбой, ці вышываннем.

*(Ружа — ажур)*

**\* \* \***

3 аднаго я боку буду

Збудаваннем

Для рамонту суднаў.

А з другога боку,

Глянь-ка,

Я — сістэма

Умоўных знакаў.

*(Док — код)*

**\* \* \***

Нага ў жывёл

Ці ў птушак

Празрыстым каменем

Нам тут жа

Гатова прагучаць,

Калі яе

Іначай прачытаць.

*(Лапа — апал)*

**\* \* \***

Ён — жаданы і прыемны,

Дасць спачынак нам штораз.

Ну, а слова перавернем —

Ён ва ўсіх на твары ў нас.

*(Сон — нос)*

**\* \* \***

Газеты, часопісы, кнігі —

Усю выдавецкую справу

Калі прачытаеце мігам,

Не злева, вядома,

А справа —

Народа тады прадстаўнік

Прад вамі адразу паўстане.

Жыве той народ-працаўнік

Найбольш у Іраку, Іране…

*(Друк — курд)*

**\* \* \***

Тут можна добра адпачыць,

Тут ёсць атракцыёны,

Тут вельмі хораша хадзіць

Усцяж алей зялёных.

Цяпер зірніце на яго,

Перавярнуўшы толькі,

I стане з'яваю другой

Ён — відам расфарбоўкі.

*(Парк — крап)*

**\* \* \***

Заўжды ў пераносным

Жыву я значэнні,

Маім моўным лёсам

Заняты пісьменнік.

А справа вы гляньце

На слова ізноў —

I вы на стаянцы

Марскіх караблёў.

*(Троп — порт)*

**\* \* \***

Шасціграннік правільны

Зараз пераставім мы

Спосабам звычайным —

Стане дрэвам слаўным.

*(Куб — бук)*

**\* \* \***

Гляньце злева —

Я сталіца,

Горад афрыканскі.

Гляньце справа —

Назавіце

Мной

Абоз цыганскі.

*(Работа — табар)*

**\* \* \***

Ён у многіх ёсць —

Дорыць прыгажосць.

У таго, хто мае,

Ён на лоб спадае.

А цяпер яго

Вы перавярніце —

Рыбы ў возеры, рацэ

Летам налавіце.

*(Чуб — буч)*

**\* \* \***

Печ кавальскую згадаем,

Потым назву прачытаем

Дагары нагамі —

Атрымаем з вамі

Частку плуга мы, якая

Глебу знізу падразае.

*(Горан — нарог)*

**\* \* \***

Калі пасудзіну з лазы

Хто «распляце»

I літары

Па-іншаму складзе —

Бяду-хваробу прачытае,

Якая

Яго ніколі

Хай не напаткае.

*(Кош — шок)*

**\* \* \***

Як з гарматы, ён страляе,

3 навальніцаю бывае.

I калі перавярнуць,

Не палепшыцца нічуць,

А навеяць нам з табой

Можа толькі горкі боль.

*(Гром — морг)*

**\* \* \***

Калі нам грукат,

Шум працяжны

Перакруціць

I прачытаць —

Патрапім мы,

Чытач разважны,

У царства траў

На сенажаць.

*(Гул — луг)*